O‘zbekiston Mudofaa vazirligi MDHga a'zo davlatlar o‘rtasidagi musobaqalarda ishtirok etadi

Kecha, 27 fevral kuni Belarus Respublikasi poytaxti Minsk shahrida MDHga a'zo davlatlarning Mudofaa vazirlari kengashi qoshidagi Sport qo‘mitaning navbatdagi yig‘ilishi bo‘lib o‘tdi. Bu haqda Mudofaa vazirligi matbuot xizmati xabar berdi.
Unda O‘zbekiston Qurolli Kuchlar Bosh shtabi jismoniy tayyorgarlik va sport bo‘limi boshlig‘i podpolkovnik Aziz Haydarov hamda Mudofaa vazirligi Sport klubi boshlig‘i podpolkovnik Mansur Mamadaminov ishtirok etdi.
Mazkur yig‘ilishda MDHga a'zo davlatlar Rahbarlari kengashi tomonidan 2018 yil 28 sentyabrda imzolangan «1941—1945 yillarda Ulug‘ Vatan urushidagi G‘alabaning 75 yilligini nishonlashga tayyorgarlik ko‘rish to‘g‘risida”gi qarorida belgilangan masalalar ijrosiga qaratildi. 
Shuningdek, shu yilning iyun-iyul oylarida Qozog‘istonda MDHga a'zo mamlakatlarning oliy harbiy ta'lim muassasalari kursantlari o‘rtasida birinchi marotaba Harbiy-sport o‘yinlarining o‘tkazilishi muhokama qilindi. 
Yig‘ilish davomida 2020 yilda MDHga a'zo davlatlar do‘stona armiyalari o‘rtasida III Harbiy-sport o‘yinlarini tashkil etish ko‘rib chiqildi. 25 may – 3 iyun kunlari o‘tkazilishi rejalashtirilayotgan o‘yinlar 6 ta yo‘nalish bo‘yicha o‘tkaziladi. 
Bundan tashqari, Qo‘mita ishida 2019 yilda Qirg‘iziston hududidagi Lenin cho‘qqisi hamda 2020 yilda Tojikistonning Kommunizm cho‘qqisiga guruh tarkibida harbiy-sportchilarning chiqishi bo‘yicha musobaqalarni birinchi marta o‘tkazishga kelishib olindi. 
Hamdo‘stlikka a'zo davlatlar Do‘stona armiyalarining spartakiadasi doirasida o‘tkaziladigan komandirlik startlari va harbiy ko‘pkurash musobaqalari shu yilning iyul oyida Belarusda bo‘lib o‘tadi. O‘tgan yili Rossiyada o‘tkazilgan komandirlik startlari musobaqasida mamlakatimiz vakillari 2-o‘rinni egallagan.
Spartakiadaning “PM-3 va AK-3 mashqlarida shtatdagi yoki shtatga ilova qilingan jadvaldagi qurollardan otish” musobaqalariga O‘zbekiston mezbonlik qiladi. Shuningdek, Spartakiadaning “Tog‘ uchkurashi” bahslari sentabr oyida Rossiya hududida bo‘lib o‘tadi. O‘tgan yili o‘zbekistonlik harbiylar bu yo‘nalishda ikkinchi o‘rinni egallab qaytgan.
Xabarda ta'kidlanishicha, mazkur musobaqalarning barchasida O‘zbekiston Mudofaa vazirligi vakillari ishtirok etishi ko‘zda tutilgan.
O‘tgan yili Toshkentda o‘tkazilgan “Armiya qo‘l jangi” bo‘yicha xalqaro musobaqalarda harbiylarimiz umumjamoa hisobida g‘alaba qozongan edi. Bu yil mazkur musobaqalarga Qozog‘iston mezbonlik qiladi.